作者:薛能
標題:雜曲歌辭：楊柳枝
內容:華清高樹出離宮，南陌柔條帶暖風。誰風輕陰是良夜，瀑泉聲畔月明中。洛橋晴影覆江船，羌笛秋聲濕塞煙。閑想習池公宴罷，水蒲風絮夕陽天。嫩綠輕懸似綴旒，路人遙見隔宮樓。誰能更近丹墀種，解播皇風入九州。暖風晴日斷浮埃，廢路新條發釣臺。處處輕輕可惆悵，後人攀處古人栽。潭上江邊嫋嫋垂，日高風靜絮相隨。青樓一樹無人見，正是女郎眠覺時。汴水高懸百萬條，風清兩岸一時搖。隋家力盡虛栽得，無限春風屬聖朝。和花煙樹九重城，夾路春陰十萬營。唯向邊頭不堪望，一株憔悴少人行。窗外齊垂旭日初，樓邊輕好暖風徐。遊人莫道栽無益，桃李清陰卻不如。眾木猶寒獨早青，禦溝橋畔曲江亭。陶家舊日應如此，一院春條綠繞廳。帳偃纓垂細複繁，令人心想石家園。風條月影皆堪重，何事侯門愛樹萱。數首新詞帶恨成，柳絲牽我我傷情。柔娥幸有腰支穩，試踏吹聲作唱聲。高出軍營遠映橋，賊兵曾斫火曾燒。風流性在終難改，依舊春來萬萬條。縣依陶令想嫌迂，營伴將軍即大粗。此日與君除萬恨，數篇風調更應無。狂似纖腰軟勝綿，自多情態更誰憐。遊人不折還堪恨，拋向橋邊與路邊。朝陽晴照綠楊煙，一別通波十七年。應有舊枝無處覓，萬株風裡卓旌旃。晴垂芳態吐牙新，雨擺輕條濕面春。別有出牆高數尺，不知搖動是何人。暖梳簪朵事登樓，因掛垂楊立地愁。牽斷綠絲攀不得，半空懸著玉搔頭。西園高樹後庭根，處處尋芳有摺痕。終憶舊遊桃葉舍，一株斜映竹籬門。劉白蘇臺總近時，當初章句是誰推。纖腰舞盡春楊柳，未有儂家一首詩。